REGULAMENTUL (CE) NR. 435/2008 AL CONSILIULUI
din 19 mai 2008
de modificare a Regulamentului (CE) nr. 1371/2005 de instituire a unei taxe antidumping definitive la importurile de produse laminate plate din oțeluri cu siliciu numite „magnetice” cu grăunți orientați din Statele Unite ale Americii și din Rusia și de abrogare a taxelor antidumping instituite prin Regulamentul (CE) nr. 1371/2005 la importurile de produse laminate plate din oțeluri cu siliciu numite „magnetice” cu grăunți orientați originare din Rusia
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9 și articolul 11 alineatul (3),
având în vedere propunerea Comisiei prezentată după consultarea Comitetului consultativ,
întrucât:
A. MĂSURI ÎN VIGOARE
(1)
Prin Regulamentul (CE) nr. 1371/2005 (2), Consiliul a instituit o taxă antidumping definitivă la importurile de produse laminate plate din oțeluri cu siliciu numite „magnetice” cu grăunți orientați (denumite „GOES”), originare din Statele Unite ale Americii („SUA”) și din Rusia (denumit în continuare „regulamentul definitiv”).
(2)
Prin Decizia 2005/622/CE (3), Comisia a acceptat angajamentele de preț oferite de doi producători-exportatori cooperanți ale căror exporturi de „GOES” către Comunitate au fost supuse unor taxe specifice fiecăreia dintre cele două societăți, de 31,5 % (AK Steel Corporation, SUA), și, respectiv, 11,5 % [Novolipetsk Iron and Steel Corporation („NLMK”), Rusia]. Taxele antidumping care se aplică importurilor provenind de la toate celelalte societăți sunt de 37,8 % pentru Statele Unite și de 11,5 % pentru Rusia, cu excepția societății Viz Stal din Rusia, care face obiectul unei taxe de 0 %.
B. CERERE DE REEXAMINARE
(3)
Comisia a fost informată la începutul anului 2007 că NLMK a achiziționat 100 % din societatea Viz Stal. Există dovezi privind producția, vânzările și distribuția de GOES în cadrul noii structuri constituite. Prin urmare, circumstanțele pe baza cărora au fost instituite măsurile par să se fi schimbat în mod durabil, iar marja de dumping în cadrul noii structuri constituite pare a fi considerabil diferită prin comparație cu nivelul măsurilor în vigoare.
(4)
Concluzionând că există suficiente dovezi prima facie că taxele individuale în vigoare pentru NLMK și Viz Stal nu mai sunt adecvate și după consultarea Comitetului consultativ, Comisia a inițiat, din oficiu, printr-o notă („aviz de deschidere”) publicată în Jurnalul Oficial al Uniunii Europene o reexaminare interimară parțială, în conformitate cu articolul 11 alineatul (3) din regulamentul de bază (4). Ancheta s-a limitat la examinarea nivelului dumpingului pentru cei doi producători-exportatori NLMK și Viz Stal, cu scopul de a stabili o singură măsură pentru noua societate fuzionată. După cum se afirmă în avizul de deschidere, această examinare se va face pe baza informațiilor colectate în timpul anchetei, care au dus la instituirea măsurilor în vigoare.
C. PRODUSUL SUPUS REEXAMINĂRII
(5)
Produsul supus examinării este constituit din produsele laminate plate din oțeluri cu siliciu numite „magnetice” cu grăunți orientați (GOES), încadrate la codurile NC ex 7225 11 00 (cu o lățime mai mare sau egală cu 600 mm) și ex 7226 11 00 (cu o lățime mai mică de 600 mm).
(6)
GOES sunt produse din rulouri de tablă laminată la cald din oțel cu siliciu de diferite grosimi ale căror structuri granulare sunt orientate uniform pentru a permite transmiterea unui câmp magnetic cu un înalt grad de eficiență. Pierderile la nivelul acestei conductivități magnetice, numite „pierderi în miez”, constituie principalul indicator al calității produsului.
(7)
În mod reprezentativ, pe piață se disting produse de două tipuri de calitate, cel cu înaltă permeabilitate (conductivitate ridicată) și cel de calitate standard. Produsele cu o înaltă permeabilitate permit atingerea unor pierderi în miez reduse, indiferent de grosimea tolei. Aceste caracteristici sunt în mod special relevante pentru producătorii industriali de transformatoare electrice.
D. ANCHETA
(8)
Comisia a informat toți producătorii comunitari de GOES, toți importatorii și utilizatorii cunoscuți, precum și toți producătorii-exportatori cunoscuți din Statele Unite și Rusia cu privire la inițierea reexaminării.
(9)
Comisia a solicitat informații de la toate părțile menționate mai sus, cât și de la alte părți care s-au făcut cunoscute în termenele stabilite în avizul de deschidere a anchetei. De asemenea, Comisia a oferit părților interesate posibilitatea de a-și face cunoscute în scris punctele de vedere și de a solicita o audiere.
E. REZULTATELE ANCHETEI
1. Stabilirea existenței dumpingului
(10)
După cum s-a menționat mai sus, stabilirea marjei de dumping pentru entitatea fuzionată s-a bazat pe datele colectate în perioada anchetei care a dus la instituirea măsurilor în vigoare („perioada anchetei originale”). Pe această bază, o medie ponderată a marjelor de dumping stabilite pentru NLMK și Viz Stal rezultă într-o marjă de dumping de 0,7 % pentru noua entitate fuzionată.
2. Caracterul durabil al modificării circumstanțelor
(11)
În conformitate cu articolul 11 alineatul (3) din regulamentul de bază, s-a examinat, de asemenea, dacă circumstanțele schimbate pot fi considerate în mod rezonabil ca fiind durabile. În acest scop, noua societate, OJSC Novolipetsk Steel, a cooperat la anchetă și a furnizat informații relevante. Cu privire la fluxul produsului exportat de această societate către Comunitate, s-a obținut, de asemenea, cooperarea următoarelor societăți, fără legătură cu aceasta:
-
Tuscany Intertrade UK, Edinburgh, Regatul Unit;
-
Moorfield Commodities Company, Lugano, Elveția.
S-au efectuat anchete la fața locului în incinta ambelor societăți.
(12)
Anterior, NLMK efectua exporturi către Comunitate prin intermediul societății ei afiliate Stinol AG (Elveția). Cu toate acestea, s-a constatat că, de la începutul anului 2006, toate vânzările efectuate de NLMK către Comunitate au avut loc prin intermediul comercianților independenți Tuscany Intertrade UK și Moorfield Commodities Company. Stinol AG a fost o societate inactivă începând de la sfârșitul anului 2005.
(13)
Viz Stal a făcut parte, în prealabil, din grupul Duferco și a exportat prin intermediul sucursalelor Duferco, cum sunt Duferco SA Elveția și Duferco Commerciale Italia. Din mai 2006, toate vânzările efectuate de Viz Stal către Comunitate au avut loc prin intermediul comerciantului independent Moorfield Commodities Company.
(14)
S-a verificat, de asemenea, că, de la înființarea sa, noua entitate, OJSC Novolipetsk Steel, în ceea ce privește importurile acesteia în Comunitate, a efectuat vânzări numai prin intermediul acestor doi comercianți, continuând astfel să utilizeze aceleași filiere pentru vânzările de GOES pe piața comunitară.
(15)
Cât privește prețurile de import practicate de cele două foste societăți, NLMK și Viz Stal, ca urmare a acceptării unui angajament de preț în august 2005, NLMK a prezentat trimestrial Comisiei toate informațiile relevante rezultate din monitorizare, conform cerințelor prevăzute în angajament. Ca urmare a preluării sale de către NLMK, societatea Viz Stal și-a prezentat în mod deliberat raportul său comercial cu începere din august 2006 în cadrul angajamentului. S-a verificat că angajamentul de preț actual pentru fosta societate NLMK este respectat atât de fosta societate NLMK, cât și de Viz Stal.
(16)
S-a constatat, de fapt, că prețurile la care Viz Stal - ale cărei produse fac obiectul unei taxe antidumping de 0 % - a vândut GOES pe piața comunitară începând din august 2006 erau mai mari decât cele la care societatea vindea pe perioada anchetei inițiale. S-a observat, de asemenea, că Viz Stal a revendicat majoritatea vânzărilor celor două societăți în perioada anchetei inițiale și a continuat să exporte cantități considerabil mai mari de GOES către CE decât NLMK.
(17)
De la data instituirii măsurilor în vigoare, în august 2005, prețurile pe piața comunitară și pe cea mondială au crescut în mod semnificativ. Având în vedere cererea mondială tot mai ridicată de produse laminate, nu se așteaptă o scădere a prețurilor pieței pentru GOES pe termen scurt până la mediu. În lumina acestor fapte, precum și a faptului că Viz Stal (care, în 2006, continua să revendice volume de vânzări de GOES către CE considerabil sporite față de cele ale societății NLMK și care nu practica dumpingul în perioada anchetei inițiale) și-a mărit prețurile începând cu august 2006, constatările din considerentul 10 de mai sus sunt considerate a fi de natură durabilă.
F. CONCLUZIE
(18)
În ancheta inițială s-a constatat că NLMK și Viz Stal erau responsabile de totalitatea importurilor cunoscute de GOES din Rusia în Comunitate (5). S-a constatat, de asemenea, că societatea OJSC Novolipetsk Steel continuă să fie responsabilă de toate exporturile de GOES din Rusia către Comunitate. În lumina acestor constatări, precum și a faptului că marja de dumping a societății OJSC Novolipetsk Steel se situează la un nivel minim, se concluzionează că măsurile antidumping la importurile de GOES din Rusia ar trebui abrogate și procedura încheiată în conformitate cu articolul 9 alineatul (3) din regulamentul de bază.
(19)
În lumina acestei concluzii, prin Decizia 2008/384/CE (6) Comisia a hotărât ca angajamentul societății NLMK acceptat de Comisie prin Decizia 2005/622/CE să fie anulat.
G. NOTIFICARE
(20)
Părțile interesate au fost informate de faptele și considerațiile esențiale pe baza cărora se intenționa abrogarea măsurilor privind importurile de GOES din Rusia și încheierea procedurii. Tuturor părților li s-a oferit posibilitatea de a face observații. Observațiile primite nu au fost de natură a schimba concluziile.
(21)
Ca o consecință a notificării, industria comunitară a argumentat că, așa cum se menționează în considerentul 17 de mai sus, nu există motive bine întemeiate ca prețurile de piață pentru GOES să scadă, pe termen scurt până la mediu, și, prin urmare, că încheierea procedurii nu este garantată. În sprijinul solicitării acesteia de a nu se încheia procedura, industria comunitară a afirmat că, în timpul următorilor doi ani, capacitățile mondiale de producție de GOES vor crește cu peste 40 % și vor depăși în mod considerabil cererea. Marea masă a acestor creșteri de capacitate va avea loc în Republica Populară Chineză. În aceste condiții, industria comunitară consideră că Rusia va fi dată la o parte de pe piața chineză și își va redirija exporturile către Uniunea Europeană („UE”). În lumina celor de mai sus, industria comunitară consideră că încheierea procedurii nu este fondată pe circumstanțe modificate de natură durabilă.
(22)
Se remarcă totuși că ancheta curentă a examinat marja de dumping pentru noua entitate fuzionată. S-a constatat că aceasta se situează la un nivel minim, conform celor descrise în considerentele 10 și 18 de mai sus. Așa cum se afirmă în considerentul 11 de mai sus, s-a efectuat o examinare pentru a se verifica dacă această marjă de dumping, la fel ca și noua structură a societății, pot fi considerate ca fiind de natură durabilă. Ancheta a confirmat natura durabilă a acestor circumstanțe modificate. Faptul că exportatorii ruși ar putea exporta cantități suplimentare către UE în următorii ani nu alterează concluzia privind natura durabilă a acestor circumstanțe modificate,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 1371/2005 al Consiliului, alineatele (1) și (2) se înlocuiesc cu următorul text:
„(1) Se instituie o taxă antidumping definitivă la importurile de produse laminate plate din oțeluri cu siliciu numite «magnetice» cu grăunți orientați, cu o grosime mai mare de 0,16 mm, originare din Statele Unite ale Americii, încadrate la codurile NC ex 7225 11 00 (produse cu o lățime mai mare sau egală cu 600 mm) (cod TARIC 7225110010) și ex 7226 11 00 (produse cu o lățime mai mică de 600 mm) (coduri TARIC 7226110011 și 7226110091).
(2) Nivelul taxei antidumping definitive care se aplică prețului net franco frontieră comunitară, înainte de vămuire, pentru produsele descrise la alineatul (1) și fabricate de către societățile enumerate în continuare se stabilește după cum urmează:
Țară
Societate
Taxă antidumping
Cod adițional TARIC
Statele Unite ale Americii
AK Steel Corporation -
703, Curtis Street,
Middletown,
Ohio
31,5 %
A669
Toate celelalte societăți
37,8 %
A999”
Articolul 2
Taxele antidumping la importurile de produse laminate plate din oțeluri cu siliciu numite „magnetice” cu grăunți orientați, cu o grosime mai mare de 0,16 mm, originare din Rusia, încadrate la codurile NC ex 7225 11 00 (produse cu o lățime mai mare sau egală cu 600 mm) (cod TARIC 7225110010) și ex 7226 11 00 (produse cu o lățime mai mică de 600 mm) (coduri TARIC 7226110011 și 7226110091) instituite prin Regulamentul (CE) nr. 1371/2005 se abrogă, iar procedura referitoare la importurile originare din Rusia se încheie.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 mai 2008.